EXCLUSIV Costel Pantilimon a tras o concluzie după ce l-a văzut pe Radu Drăgușin la Tottenham: "Au înțeles asta"
Radu Drăgușin (22 de ani) a bifat primul meci ca titular la Tottenham, la mai bine de două luni de la transferul său.
Fundașul român a profitat de accidentarea lui Micky van de Ven (22 de ani), titular incontestabil în centrul defensivei lui Tottenham. Doar că londonezii au pierdut în deplasare pe terenul lui Fulham, scor 3-0.
Singurul român campion în Premier League, Costel Pantilimon (37 de ani) face apel la răbdare în cazul fundașului pentru care Tottenham a plătit nu mai puțin de 25 de milioane de euro, o sumă-record pentru fotbalul românesc.
Pantilimon este convins că fundașul va trece printr-un proces de dezvoltare la noua sa echipă, chiar dacă, în această perioadă, nu a beneficiat de foarte multe șanse din partea antrenorului Ange Postecoglou.
Costel Pantilimon: "Toată lumea se grăbește să dea verdicte"
"Pentru mine este un jucător care are un potențial enorm. Cumva tipic pentru noi, toată lumea se grăbește să dea verdicte, să pună în lucrurile în mișcare prea repede. Este un jucător care în primă fază a schimbat campionatul, este un jucător foarte tânăr, nu are o experiență enormă la un nivel atât de ridicat.
Clubul a înțeles asta, antrenorul a înțeles asta, cred că aici se discută foarte mult de tot ceea ce se întâmplă cu evoluția lui, de ce nu joacă și care sunt motivele. Eu am mai spus-o, e un jucător pe care un club așa de mare ca și Tottenham a plătit o sumă foarte importantă, lucrurile nu se fac hazardat, trebuie calculate, el e într-un proces de dezvoltare.
Eu îl văd un jucător cu un potențial enorm pentru echipa națională și pentru următorii zece ani. E un jucător care trebuie protejat, susținut", a spus Costel Pantilimon, în exclusivitate pentru PRO TV și Sport.ro.
Drăgușin a bifat, în total, cinci meciuri de la transferul la Tottenham. Înainte de a fi integralist în meciul cu Fulham, a mai bifat 41 de minute în partida cu Aston Villa (câștigată cu 4-0), iar în rest a mai evoluat în meciurile cu Manchester United (cinci minute), Brentford (două minute) și Everton (un minut).
Cariera lui Costel Pantilimon
Manchester City, Sunderland și Watford sunt echipele pentru care Costel Pantilimon a evoluat în Premier League
Fostul portar a mai evoluat și în Championship, timp de două sezoane, la Nottingham Forest
Costel Pantilimon a evoluat și în Spania, în La Liga, la Deportivo La Coruna, în sezonul 2017-2018, sub formă de împrumut de la Watford.
3,8 milioane de euro este suma totală pe care a plătit-o Manchester City în 2012, pentru a-l transfera pe Costel Pantilimon de la Poli Timișoara, potrivit Transfermarkt.
În străinătate, portarul de 2,03 metri a mai evoluat la Omonia Nicosia (Cipru) și Denizlispor (Turcia).
Urmăriți SPORT.RO și pe Google News